SAL: Sakeredders sit regering op sy plekDr. Dirk Hermann, bestuurshoof van Solidariteit. Sakeredders van die Suid-Afrikaanse Lugdiens (SAL) het Sondag sy besluit verdedig om feitlik al die redery se binnelandse vlugte tydelik op te skort, maar gesê hy is oop vir ander belanghebbendes se insette in die finale sakereddingsplan. Maroela Media het Saterdag berig dat vakbonde dreig met regstappe nadat die sakepraktisyns ŉ rits binnelandse vlugte gekanselleer het. Die regering het daarop gereageer deur te onderneem om met die sakepraktisyns in gesprek te tree met die oog daarop om hulle hul besluit te laat hersien. Les Matuson en Siviwe Dongwana het Sondag gesê hulle is bewus van opmerkings deur vakbonde en regeringsdepartemente, maar dat hul besluite in die beste belang van die sukkelende lugredery is. “Die besluite wat ons geneem het, moet die lugredery weer kommersieel en operasioneel volhoubaar maak, sonder regeringsbefondsing wanneer die herstrukturering gefinaliseer is.” Die twee sê hulle besef daar bestaan kommer oor die afskaffing van plaaslike vlugroetes, maar dat hulle sal voortgaan om belanghebbendes se insette te oorweeg in die opstel van die finale sakeplan wat waarskynlik teen die einde van die maand gepubliseer sal word. Die vakbond Solidariteit, wat die hof verlede jaar gevra het om die SAL in sakeredding te plaas, sê die onvanpaste inmenging van die regering in die sakereddingsproses gaan tot die mislukking van die proses lei. “Die regering, as aandeelhouer, is die direkte oorsaak van die krisis en dit is totaal onvanpas om nou in te meng. Die regering is nie in ŉ posisie om instruksies vir die sakeredders te gee nie,” sê dr. Dirk Hermann, bestuurshoof van Solidariteit. Solidariteit het die sakeredders ook gevra om die sakereddingsplan dringend te publiseer. “Die feit dat daar nog nie ŉ plan gepubliseer is nie, skep onsekerheid. Die onsekerheid wat onder alle werkers en krediteure geskep word, gaan die agteruitgang van die SAL versnel.” Hermann sê vrywillige prosesse en natuurlike personeelomset sal voldoende wees vir enige vorm van herstrukturering. “Vir ŉ suksesvolle reddingsplan is positiewe werkers en nie-inmenging van die regering twee noodsaaklike vaardighede.”